Festes i Federació de Penyes de Sagunt organitzen un any més la festa de Cap d'Any
10 de desembre 2019

![](/media/nq3hn1do/77-presentacion-fiesta-fin-de-ano-sagunto-3-_cuerpo.jpg)  
  

La regidoria de Festes i la Federació de Penyes de Sagunt organitzen un any més la festa de Cap d'Any. El lloc triat torna a ser la plaça Major de Sagunt en la qual tindran lloc el raïm i l'orquestra, i el castell de focs artificials es desplaça a la plaça Cronista Chabret per motius de seguretat.

  

La nit estarà amenitzada per l'Orquestra Gaudí, que ja va actuar en la plaça en 2016, i per a facilitar la mobilitat entre la ciutadania de Sagunt i del Port de Sagunt es posarà a disposició autobusos d’AVSA des de les 23.30 fins a les 4.30 hores, amb una freqüència de pas de 30 minuts aproximadament.

  

Este matí s'ha presentat el cartell i l'alcalde de Sagunt, Darío Moreno, ha agraït a la Federació de Penyes de Sagunt «**la seua participació en l'organització de Cap d'any, ja que animen a la societat civil a participar i a difondre-lo, i, per descomptat, a Festes». De la ubicació, Moreno ha destacat que es realitze «davant el rellotge de Santa Maria, el més representatiu del nucli històric, amb la idea de posar en valor el nostre patrimoni, ja que tenim una plaça Major única**».

  

La regidora de Festes, Asun Moll, ha assegurat que des del departament es pretén «**crear un ambient familiar on la gent no haja d'agafar el cotxe per a desplaçar-se gràcies al servici d'autobusos Sagunt-Port, que la gent gaudisca en companyia i en família en la línia d'anys anteriors**».

  

El president de la Federació de Penyes de Sagunt, Ricardo Meliá, ha mostrat el seu agraïment després de quatre anys d'organització d'esta festa, ja que «**nosaltres vam ser els qui motivàrem a l'Ajuntament per a fer esta festa en la plaça Major i que fóra oberta per a tothom, a més de gratis, una cosa fonamental en estos temps». A més, Meliá ha destacat la diversitat entre els qui assistixen a esta festa, «ací s'ajunten persones amb vestit de gala i unes altres en batí, o persones que estan a soles a casa i que poden baixar a la plaça a prendre's el raïm amb els seus veïns**».

  

Finalment, l'alcalde ha destacat que esta és «**una forma magnífica de fer poble, va en la línia que la gent parle, que s'ho passe bé i que entenga la convivència ciutadana d'esta forma. Animem a la gent a que participe i a gaudir de la festa de manera cívica**».

*   [](http://www.facebook.com/sharer.php?u=https://aytosagunto.es/va/actualitat/festes-i-federacio-de-penyes-de-sagunt-organitzen-un-any-mes-la-festa-de-cap-d-any/ "Facebook")
*   [](http://twitter.com/share?url=https://aytosagunto.es/va/actualitat/festes-i-federacio-de-penyes-de-sagunt-organitzen-un-any-mes-la-festa-de-cap-d-any/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/festes-i-federacio-de-penyes-de-sagunt-organitzen-un-any-mes-la-festa-de-cap-d-any/ "Linked In")
*   [](mailto:?body=https://aytosagunto.es/va/actualitat/festes-i-federacio-de-penyes-de-sagunt-organitzen-un-any-mes-la-festa-de-cap-d-any/)